৫ এপ্রিল: কাঁধের চোটে ধর্মশালায় অস্ট্রেলিয়ার বিরুদ্ধে সিরিজের শেষ টেস্টে খেলতে পারেননি তিনি। আইপিএলের প্রথম ম্যাচেও রয়্যাল চ্যালেঞ্জার্স ব্যাঙ্গালোর পায়নি তাঁকে।
বিরাট কোহলি জানিয়ে দিলেন, কাঁধের চোট সম্পূর্ণ সেরে না গেলে মাঠে ফেরার ঝুঁকি নেবেন না। কারণ, তাঁর কাছে দেশের স্বার্থ সকলের ওপরে। এখন থেকেই আসন্ন চ্যাম্পিয়ন্স ট্রফিকে পাখির চোখে দেখতে শুরু করে দিয়েছেন কোহলি।
বুধবার আইপিএলের উদ্বোধনী ম্যাচে বিরাটের দল আরসিবি মুখোমুখি হয়েছিল গতবারের চ্যাম্পিয়ন সানরাইজার্স হায়দরাবাদের। মাঠে তখন প্রতিপক্ষ দলের যুবরাজ সিংহ ব্যাটে ঝড় তুলেছেন। বাউন্ডারি লাইনের ধারে দাঁড়িয়ে ম্যাচের সম্প্রচারকারী চ্যানেলের সঞ্চালক সঞ্জয় মঞ্জরেকরের কাছে যুবির ব্যাটিংয়ের প্রশংসা করলেন বিরাট। সেই সঙ্গে বললেন, ‘‘১২০ শতাংশ ফিট না হয়ে মাঠে নামব না।’’ ভারতীয় দলের অধিনায়ক আরও বললেন, ‘‘আমার কাছে প্রাধান্য পাবে জাতীয় দল। সামনেই চ্যাম্পিয়ন্স ট্রফি। তার আগে আমি কোনও ঝুঁকি নিতে চাই না।’’
কবে নাগাদ মাঠে ফিরতে পারবেন বলে মনে হচ্ছে? মঞ্জরেকরের প্রশ্নে বিরাট বললেন, ‘‘আমি কোনও দিনক্ষণ ঠিক করিনি। ১২০ শতাংশ ফিট হয়ে তবেই মাঠে নামব।’’ পাশাপাশি বিরাট বলেছেন, ‘‘তবে মাঠে যত দ্রুত সম্ভব ফিরতে চাই।’’ আইপিএলে এই প্রথম তাঁকে চোটের জন্য মাঠের বাইরে বসে থাকতে হচ্ছে। গত মরসুমে ইডেনে কলকাতা নাইট রাইডার্সের বিরুদ্ধে ম্যাচে ফিল্ডিং করার সময় হাত কেটে সেলাই পড়লেও খেলা চালিয়ে গিয়েছিলেন। বিরাট বলছেন, ‘‘প্রথম আইপিএলে আমি দলে নিয়মিত ছিলাম না। কয়েকটা ম্যাচে বাইরে বসতে হয়েছিল। কিন্তু চোটের জন্য বসে থাকা এই প্রথম। আরও বিরক্তিকর লাগছে কারণ, সারা শরীর ফিট থাকলেও সামান্য একটা অংশে (পড়ুন কাঁধে) চোট থাকায় বাইরে বসতে হচ্ছে।’’